DA Den Europæiske Unions Tidende C 38/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 38/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»PORC DE FRANCHE-COMTÉ«

EF-Nr.: FR-PGI-005-0504-04.11.2005

BGB ( X ) BOB ( )

1. Betegnelse:

»Porc de Franche-Comté«.

2. Medlemsstat eller tredjeland:

Frankrig.

3. Beskrivelse af landbrugsproduktet eller fødevaren:

3.1. Produkttype:

Kategori 1.1. Kød (og slagteaffald), fersk.

3.2. Beskrivelse af produktet med betegnelsen i punkt 1:

»Porc de Franche-Comté« er fersk, kølet kød af svin, der fodres med valle, og som tidligst slagtes, når de er 182 dage gamle (hvilket svarer til en gennemsnitlig slagtealder på mellem 190 og 200 dage). De varme slagtekroppe vejer mindst 75 kg (der er ingen øvre vægtgrænse).

De dyr, de opfedes, er hundyr og kastrerede handyr, der udvælges efter følgende genetiske kriterier:

— De søer, der har født de smågrise, der opfedes, må ikke være følsomme over for halothan.

— De orner, der benyttes i det sidste stadium, skal gøre det muligt at producere rosenrødt og homogent kød af høj kvalitet.

— Andelen af slagtesvin, der er halothanfølsomme, må ikke overstige 3 %, og de skal være fri for allelen Rn-.

Alle dele af »Porc de Franche-Comté« (kroppe, udskæringer, stykker beregnet til detailsalg) tjekkes for uønskede fejl mv. (utilstrækkelig fjernelse af børster, beskadiget svær, blodrester, hæmatomer, knoglebrud, fremmedlegemer). Ved udvælgelsen af kødet tages der også hensyn til farve (mørke og blege farver er udelukket) og kvaliteten af fedtlaget, der skal være hvidt og fast (kød med et blødt og olieagtigt fedtlag anvendes ikke). Endelig garanteres kødets kvalitet ved en sortering efter den endelige surhedsgrad.

3.3. Foder (kun for produkter af animalsk oprindelse):

Det foder, der benyttes til »Porc de Franche-Comté«, er baseret på valle, der er et biprodukt af osteproduktionen. Vallen skal udgøre mellem 15 og 35 % af foderrationens tørstof og kan gives til dyrene i rå, koncentreret eller tør tilstand.

Ved at tilsætte vallen et tilskud bestående af især korn og kornprodukter er det muligt at dække svinenes næringsbehov. Tilskudsfoderblandingen består således af mindst 50 % korn og klid, der selv skal bestå af mindst 25 % korn, samt planteproteiner med et afbalanceret aminosyreindhold. Indholdet af linolsyre, der kan forringe fedtkvaliteten, kontrolleres også og er begrænset til 1,7 % af den samlede foderration.

3.4. Særlige regler vedrørende udskæring, rivning eller emballering osv.:

»Porc de Franche-Comté« sælges fersk, kølet, emballeret eller uemballeret og i form af:

— kroppe

— primære udskæringer

— sekundære udskæringer.

3.5. Specifikke mærkningsregler:

Mærkningen skal angive:

Varebetegnelse: »Porc de Franche-Comté«.

4. Præcis afgrænsning af det geografiske område:

»Porc de Franche-Comté« er kød af svin, der udelukkende fødes, opfedes og slagtes i regionen Franche-Comté, der består af departementerne Doubs (25), Jura (39), Haute-Saône (70) og Territoire de Belfort (90).

Slagtningen inden for dette afgrænsede reducerer behovet for transport, så dyrene udsættes for mindre stress, og dermed opnås en maksimal teknologisk kødkvalitet.

5. Tilknytning til det geografiske område:

5.1. Det geografiske områdes egenart:

Franche-Comté strækker sig fra Rhône til Rhinen og er omgivet af to bjergkæder, der giver regionen sin særlige form, nemlig Jurabjergene mod øst og Vogeserne mod nord. Mod vest består landskabet af lavlandssletter, hvorigennem løber regionens to hovedvandløb, nemlig Saône og Doubs, og mod øst hæver det sig til to plateauer, før det når Jurabjergene.

Landbruget i Franche-Comté består især af kvægopdræt med fokus på mælkeproduktion, og det har sat sit præg på landskaberne. Regionen har en veludviklet osteproduktion, og flere mejeriprodukter er beskyttet af en kontrolleret oprindelsesbetegnelse (»appellation d’origine contrôlée«). Der findes således mange ostemejerier, der lokalt benævnes »fruitières«.

Disse mejerier producerer også valle, der er velegnet til dyrefoder. Valle er fedtfattigt og indeholder kun en begrænset mængde umættede fedtsyrer, men er til gengæld forholdsvis rigt på lysin og threonin, der er essentielle aminosyrer for visse dyr. Det er takket være de mange små mejerier, der har fremmet den lokale anvendelse af valle uden behov for transport eller nedkøling, at der i Franche-Comté har udviklet sig en svineproduktion, hvortil der benyttes foder baseret på valle.

De lokale svineproducenters produkter afsættes først og fremmest inden for selve regionen. »Porc de Franche-Comté« sælges som fersk kød, men også som råvare til producenter af saltede kødprodukter.

5.2. Produktets egenart:

Kombination af kvaliteter, der er specifikke for »Porc de Franche-Comté«:

»Porc de Franche-Comté« værdsættes af slagtere på grund af slagtekroppenes kvalitet og den gode forarbejdningsevne:

— kødet har en god struktur, farve og tekstur

— ingen ekssudater i hverken lagrede muskler eller udskæringer

— kvaliteter, der findes i færdigvarer: møre koteletter faste og saftige skinker med en behagelig og appetitvækkende aroma fast og hvidt fedtlag.

Denne kødkvalitet skyldes flere faktorer: genetik, transportforhold, slagtning, foder samt dyrenes alder og vægt ved slagtningen.

Kvalitet og genetik:

Det undersøges, om de svin, der anvendes til »Porc de Franche-Comté«, dvs. kastrerede handyr og hundyr, der ikke har været brugt til avl (for at undgå risikoen for den ubehagelige lugt fra kød fra ukastrerede handyr), er bærere af to vigtige gener, der kan påvirke den teknologiske kvalitet: genet halothan (hal), dvs. det stressfølsomhedsgen, der er årsag til PSE-syndromet (PSE = pale, soft, exudative), og allelen RN- af RN-genet (der forårsager såkaldt »surt« kød).

Kvalitet og opdrætsforhold:

Foruden dyrenes arvemasse hviler den beskyttede geografiske betegnelse »Porc de Franche-Comté« på de særlige opdrætsforhold i regionen Franche-Comté (valleholdig foder og den lange opdrætningsperiode), der har indflydelse på kvaliteten af det producerede kød.

Det er således blevet påvist, at den energirige foderblanding indeholdende valle kan forbedre kødkvaliteten, idet dyrene vokser langsommere og dermed kan slagtes i en højere alder, således at kødet bliver mere modent. Vallen bidrager også til at forbedre kvaliteten af svinenes fedtlag.

Det er også blevet påvist, at en højere slagtealder (over 182 dage for »Porc de Franche-Comté«) og en højere vægt på slagtekroppene (over 75 kg for »Porc de Franche-Comté«) forbedrer kødkvaliteten, særlig kødets fasthed og rygspækkets tykkelse. Slagtekroppenes vægt og den høje slagtealder kombineret med den særlige foderblanding medvirker også til at øge fedtvævets organoleptiske kvalitet. Svinenes umættede fedt mindskes nemlig med alder og vægt.

Kvaliteten af »Porc de Franche-Comté« forbedres også i kraft af transport- og slagteforholdene, der medfører mindst mulig stress for dyrene.

Endelig mindsker det foder, der benyttes i forbindelse med opdræt af »Porc de Franche-Comté«, koncentrationen af umættede fedtsyrer i kødet, og det bidrager dermed til at forbedre den organoleptiske kvalitet af kødet og de produkter, der fremstilles heraf. Peroxideringen af umættede fedtsyrer kan medføre en orange farvning af fedtlaget på tørrede skinker og forandre kødets smag som følge af ketoner og aldehyder, der igen kan resultere i en lugt af harskhed. Dette foder reducerer koncentrationen af umættet fedtsyre i kødet og bibringer det positive visuelle og olfaktive kvaliteter.

Et velbevaret omdømme:

Teknikken med at opfede svin med valle fra lokale ostemejerier så sin begyndelse i det 19. århundrede, og landbruget i Franche-Comté specialiserede sig i denne teknik.

Forbindelsen mellem osteproduktion og svineproduktion er blevet fastholdt indtil vore dage, og svineproduktionen har fortsat nære forbindelser til de forskellige AOC-oste fra Franche-Comté (Comté, Morbier, Mont d’Or og Bleu de Gex). Svinebedrifterne gør det således muligt at udnytte ostemejeriernes valle, og de producerer også jordforbedringsmidler, som malkekvægbrug kan benytte på deres græsgange. Dette er et lokalt økonomisk system, hvor de to sektorer er indbyrdes afhængige af hinanden.

I dag afsættes »Porc de Franche-Comté« først og fremmest på det regionale marked, enten som fersk kød til detailsalg eller som en råvare til forarbejdningsindustrien.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Svineproduktionen i Franche-Comté har udviklet sig side om side med de lokale ostemejerier.

Det var den særegne mælkeproduktion og mælkeforarbejdning i Franche-Comté, der førte til udviklingen af svineproduktion i regionen. Ostemejerierne i området er små, og det gør det mere interessant at udnytte vallen lokalt og dermed undgå behovet for transport og nedkøling, hvilket er forklaringen på, at Franche-Comté stadig i dag er den eneste region i Frankrig, hvor der i vid udstrækning benyttes valle i svinefoder.

De næsten 1 000 millioner liter mælk, der forarbejdes af de cirka 180 regionale ostemejerier, resulterer i omkring 850 millioner liter valle, og det skønnes, at omkring en fjerdedel heraf udnyttes af svineproducenterne.

Disse særlige forhold går hånd i hånd med udviklingen af specielle systemer inden for landbruget, f.eks. mælkerørledninger mellem ostemejerier og svinebedrifter (for at undgå valletransport med tankbiler) eller mejerikooperativers udnyttelse af svineproducenternes gylle, som de benytter til at gøde deres græsgange.

Endelig er siden 1980'erne blevet gennemført adskillige investeringer på landbrugsbedrifterne i regionen for at matche udnyttelsen af valle med de krav, som den moderne svineproduktion stiller, og næsten to tredjedele af fedesvinspladserne i Franche-Comté benytter i dag valle (ca. 70 000 pladser eller 190 000 producerede svin om året). De svineproducenter, der benytter valle, har i øvrigt samme geografiske fordeling som mælkeforarbejdningsanlæggene.

I Franche-Comté er der således opstået en tydelig sammenkædning mellem svineproduktion og osteproduktion i kraft af ostemejeriernes produktion af valle. Den fodringsteknik, der har udviklet sig med brugen af valle til opfedning af svin, er derfor sammen med den længere opdrætsperiode (ældre og federe dyr osv.) direkte knyttet til Franche-Comté, og den gør det muligt at opnå de særlige egenskaber, der kendetegner »Porc du Franche-Comté«, dvs. kød med en god tekstur og ringe ekssudation og med en smuk kulør og et fast og hvidt fedtlag. Kødet er særdeles velkendt af forbrugerne i Franche-Comté, der sætter pris på kødets kvalitet og værdsætter dets lokale oprindelse.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.inao.gouv.fr/repository/editeur/pdf/IGP2008/CDCPorcDeFrancheComte.pdf

(1) EUT L 93 af 31.3.2006, s. 12.